તલાકશુદા મુસ્લિમ સ્ત્રીઓને જિવાઈ આપવાના સર્વોચ્ચ અદાલતના ફેંસલા સામે રૂઢિચુસ્ત મુલ્લા-મૌલવીઓના આક્રમક વલણ સામે ઝૂકીને રાજીવ ગાંધીએ હજારો ગરીબ મુસ્લિમ સ્ત્રીઓના મોંમાંથી કોળિયો ઝૂંટવી લીધો અને આખા દેશના તમામ બુદ્ધિવંતોએ હિન્દુઓ, મુસ્લિમો, ખ્રિસ્તીઓએ રાજીવ ગાંધી પર પસ્તાળ પાડી. મુસ્લિમ કોમવાદને પંપાળવાનું પાપ ધોવા માટે રાજીવ ગાંધીએ હિન્દુ કોમવાદી માગણીનો સ્વીકાર કર્યો અને બાબરી મસ્જિદમાં ગેરકાયદેસર ઘુસાડવામાં આવેલી રામલલ્લાની મૂર્તિઓના મંદિરનાં તાળાં ખોલી નાખવાના અદાલતી આદેશને ગુપચુપ સ્વીકારી લીધો. સાડત્રીસ વર્ષનું ગેરકાયદેસર મંદિર અદાલતી આદેશના પરિણામે કાયદેસર બની ગયું અને વિશ્વ હિન્દુ પરિષદની મંદિર નિર્માણની ઝુંબેશ સતત બળવત્તર બનતી ગઈ. 1989માં રામ મંદિરના શિલાન્યાસમાં હાજરી આપવાના રાજીવ ગાંધીના નિર્ણય અંગે વિવાદી વિગતો મળે છે, પણ છેવટે આ નિર્ણય પડતો મુકાયો અને કોંગ્રેસ મોટી ભૂલ કરવામાંથી બચી ગઈ તેવું નટવરસિંહે પોતાની આત્મકથામાં નોંધ્યું છે, પણ ખરું પાપ તો નરસિંહ રાવે કર્યું. 1992ના ડિસેમ્બરની 6 તારીખે બાબરી મસ્જિદ તોડી પાડવાની શરૂઆત સવારે થઈ અને વડાપ્રધાન નરસિંહ રાવને તાબડતોબ ખબર પહોંચાડવામાં આવી. આ તોડફોડ રોકવાની પોતાની જવાબદારીની ઉપેક્ષા કરીને નરસિંહ રાવ એકાંત ભવનમાં મૂંગામંતર બેસી રહ્યા. મસ્જિદ તોડવાનું પાપ ભાજપ-વિશ્વ હિન્દુ પરિષદનું છે, પણ આ ગેરકૃત્ય અટકાવવાની પોતાની ફરજ બજાવવાનો ઇન્કાર કરનાર કોંગ્રેસી વડાપ્રધાન નરસિંહ રાવે ત્યાર પછી ચાર વર્ષ સત્તા ભોગવી. આખા દેશમાં ફાટી નીકળેલાં હુલ્લડોમાં કતલ થયેલા મુસલમાનોના લોહીના ડાઘ જેટલા ભાજપી નેતાઓના હાથ પર છે તેટલા જ કોંગ્રેસી આગેવાનોના હાથ પર છે તેવા સુલમાન ખુરશીદના નિવેદનનો સત્યાંશ નકારી શકાય તેમ નથી.